Det er lykkedes maskerede tyve at bryde ind på Aars Golfklub - og stikke af med golfudstyr for 40.000 kr. Det er først og fremmest hele golfbags, de har taget med sig. Det fortæller Nordjyske Stiftstidende. - Det er begyndersæt, de har taget. Et dyrt professionelt sæt har de bare stillet til side, lyder det med nogen undren fra formand Bernt Neergaard Jacobsen. Indbruddet er sket lige omkring kl. tre natten til fredag, og tyvene har brudt ind og forladt butikken igen på ti minutter. Cirka et kvarters tid efter alarmen gik var politiet og en vagt mand til stede. - På overvågningsbillederne kan man se, at der er tale om to maskerede mænd, fortæller Bernt Neergaard Jacobsen, der ærgrer sig over, at klubben endnu ikke har fået installeret sensorer, som automatisk tænder lys inde i butikken, hvis der er bevægelser. - Det ville have hjulpet os til nogle bedre billeder, erkender han.

Referat:
Tyve er løbet med golfudstyr for 40.000 kr